钦定古今图书集成/明伦汇编/宫闱典/第117卷 > 乌论荅晖
## 钦定古今图书集成/明伦汇编/宫闱典/第117卷 > 乌论荅晖

按《金史世戚传》：“荅晖，本名谋良虎，明德皇后兄也。天
眷初，充护卫。以捕宗磐、宗隽功授忠勇校尉，迁明威将军。从宗弼北征，迁广威将军，赏以金币、尚厩、击球
马。久之，除殿中侍御史，再除蒲速碗群牧使。谨畜牧，
不事游宴，孳产蕃息。进秩，改特满群牧使。世宗即位，
召见行在，除中都兵马都指挥使。世宗至中都，将遣”
使于宋，以晖为使。世宗曰：“晖尝私用官钱五百贯。”迺
数其罪而罢之，遣高忠建往。因谓宰臣曰：“朕于赏罚
毫发无所假借，果公廉办治，虽素所不喜，必加升擢。
若抵冒公法，虽至亲不少恕。”迁都点检，兼侍卫亲军
副都指挥使。卒，遣官致祭。皇太子、诸王、百官会丧，赙
银千两、重彩四十端、绢四十匹。诏以晖第三子天锡
世袭纳邻河猛安亲管谋克。